Седемдесет и един обвиняеми са били осъдени окончателно за корупция в Румъния само през месец март по дела, по които е работила Националната дирекция за борба с корупцията (НДБК), съобщава в. "Куриерул национал", цитиран от БТА.

Сред тях има двама магистрати, двама мениджъри на здравни заведения, представители на местните власти и други.

"През март по делата за корупция, по които работи НДБК, бяха потвърдени като окончателни 32 съдебни решения, с които бяха осъдени 71 обвиняеми", се посочва в прессъобщение на НДБК.

Наложените от съда наказания варират от една година условно до девет години затвор.